
C'est li congies Adan 



Comment que men tans aie use, 

M'a me conscienche acuse 
Et toudis loe le meilleur; 
Et tant le m'a dit et ruse 
Que j'ai tout soulas refuse 
Pour tendre a venir a honnour. 
Mais le tans que j'ai perdu plour, 
Las! dont j'ai despendu le fleur 

Au siecle qui m'a amuse. 
Mais ch'a fait forche de signeur, 
Dont chascuns amans de I'erreur 
Me doit tenir pour escuse. 



Arras, Arras! vile de plait 
Et de name et de detrait, 
Qui solies estre si nobile, 
On va disant c'on vous refait! 
Mais se Diex le bien n'i ratrait, 
Je ne voi qui vous reconcile. 
On i aime trop crois et pile, 
Chascuns fu Berte en ceste vile 
Au point c'on estoit a le mait. 
Adieu de fois plus de .c. mile! 

Ailleurs vois oTr I'Evangile, 
Car chi fors mentir on ne fait. 



II 



Ill 



Encor soit Arras fourmenes, 

Si [i] a il des bons remes 
A cui je voeil prendre congiet, 
Qui mains grans reviaus ont menes 
Et souvent biaus mengiers donnes, 
Dont li usages bien dechiet; 

Car on i a si pres faukiet 
Con leur a tout caupe le piet 
Seur coi leur deduis ert fondes. 
Chil ont fait grant mortel pechiet, 
Qui tant ont a rive sakiet 
Que tes viviers est esseues. 



IV (67a) 

Puis que che vient au congie prendre, 
Je doi premierement descendre 
A cheus que plus a envis lais. 
Aler voeil mon tans miex despendre, 
Nature n'est mais en moi tendre 
Pourfaire cans ne sons ne lais. 
Li an acourchent mes eslais; 
De che feroie bien relais 
Que je soloie plus chier vendre. 
Trop ai este entre les lais, 
Dont mes damages i est lais: 
Miex vient avoir apris c'aprendre. 



V 

Adieu, Amours! tres douche vie, 
Li plus joieuse et li plus lie 
Qui puist estre fors paradis! 
Vous m'aves bien fait en partie. 
Se vous m'ostastes de cle[r]gie, 
Je I'ai par vous ore repris; 
Car j'ai en vous le voloir pris 
Que je racate los et pris 
Que par vous perdu je n'ai mie, 
Ains ai en vo serviche apris, 
Car j'estoie nus et despris 
Avant, de toute courtesie. 



VI 



Bele, tres douche amie chiere ! 

Je ne puis faire bele chiere, 
Car plus dolans de vous me part 



Que de rien que je laisse arriere. 
De mon cuer seres tresoriere 
Et li cors ira d'autre part 
Aprendre et querre engien et art 
De miex, valoir; s'i ares part: 
Que miex vaurrai, mieudres vus iere. 
Pour miex fructefiier plus tart, 
De si au tierc an ou au quart 
Laist on bien se terre a gaskiere. 



VII 

Congie demant de cuer dolant 
Au milleur et au plus vaillant 
D'Arras et tout le plus loial, 
Symon Esturion, avant, 
Sage, debonnaire et souffrant, 
Large en ostel, preu au cheval, 
Compaignon Net et liberal, 
Sans mesdit sans fiel et sans mal, 
Biau parlier, honneste et riant; 
Et si aime d'amour coral: 
Je ne sai homme chi aval 
Que femes doivent amer tant. 



VIII 

Bien doi avoir en ramenbranche 

.11. freres en cui j'ai fianche, 
Signeur Baude et signeur Robert 
Le Nommant; car il m'ont d'enfanche 
Nourri et fait mainte honnestanche; 
Et se li cors ne le dessert, 
Li cuers a tel cose s'aert 
Que, se Dieu plaist, meri leur iert 
Se Diex adreche m'esperanche. 
Leur huis m'ont este bien ouvert: 

Cuers qui tel compaignie pert 
Doit bien plourer le dessevranche. 



IX 

Bien est drois, puis que je m'en vois, 
Que congie prengne as Pouchinois: 
Nommeement a I'aisne frere, 
C'est signeur lakemon, angois, 
Qui ne sanle mie bourgois 
A se tavle, mais emperere: 
Je I'ai trouve au besoing pere, 
Car il mut parole et materre 
Con m'aidast au partir d'Artois. 



Or pren cuer en le gent avere! 
J'ai este vers, au primes pere: 
Dou fruit n'aront fors li courtois. 

X 

Sires Pierres Pouchins, biaus sire! 

Je ne doi mie estre sans ire 
Quant de vous partir me couvient, 
Tant m'aves fait! Diex le vous mire, 
C'au departir mes cuers souspire 
Toutes les fois qu'il m'en souvient. 
La Vile est bien alee a nient, 
De coi Cites bonne devient 
Par vo venue, bien I'os dire, 
Plus que pour home qui s'i tient. 
Pour avoir chascun qui la vient, 
Faites vo serjant estre au Pire. 



XI 

Puis c'aler doi hors de men lieu, 
Hauiel, Robert Nasart, adieu! 
Gilles Li Peres, Jehans Joie, 

Au jouster n'estes mie eskieu: 
De bos aves fait maint alieu 
Et maint biau drap d'or et de soie 
Mis en feste. Las! or est coie 
Le bonne vile ou je veoie 

Chascun d'onneur faire taskieu. 
Encor me sanle il que je voie 
Que li airs arde et reflamboie 
De vos festes et de vo gieu. 



XII 

Bien doi parler entre les bo[i]ns 
De Colart Nasart qui est joins, 

Bons et nes, courtois et gentiex. 

Seur tous jones grasce li doins, 

Encor ne li soit il besoins, 
Car s'il estoit aplus des chiex, 
Si sanle il estre d'un roy fiex 
Et vient si bien qu'il ne puet miex. 
Pour estre de valeur au loins, 

Emploiier son tans li doinst Diex 

Si bien qu'il en soit prisies viex: 
Du jour est li vespre tesmoins. 



XIII 



A tous ceus d'Arras en le fin 
Pren congie pour che que mains fin 
Ne me cuident de cuer vers eux. 
Mais il i a maint faus devin 
Qui ont parle de men couvin, 
Dont je ferai chascun hontex; 

Car je ne serai mie tex 
Qu'il m'ont jugie a leur osteux 
Quant il parloient apres vin, 
Ains cueillerai cuer despiteus 

Et serai fors et vertueus 
Et drois, quant il gerront souvin! 



Chi fine li congies Adan. 

